Նարեկ Մանասյան

**Նարեկ Արթուրի Մանասյան** (), հեռանկարային հայ բռնցքամարտիկ, հանդես է գալիս սիրողական բռնցքամարտի կիսածանր և ծանր քաշային կարգերում: Հայաստանի բռնցքամարտի ազգային հավաքականի անդամ է, աշխարհի առաջնության բրոնզե մեդալակիր (2023), Եվրոպայի առաջնության բրոնզե մեդալակիր (2022), Հայաստանի կրկնակի չեմպիոն (2016, 2021), երիտասարդական օլիմպիական խաղերի բրոնզե մեդալակիր (2014), աշխարհի երիտասարդական առաջնության բրոնզե մեդալակիր (2014), միջազգային և ազգային սիրողական մրցաշարերի բազմակի հաղթող և մրցանակակիր:

## Կենսագրություն
Նարեկ Մանասյանը ծնվել է 1996 թվականին Աբովյան քաղաքում։ Բռնցքամարտով զբաղվում է 7 տարեկանից։ Առաջին հաղթանակը տարել է 2006 թվականին Հայաստանի առաջնությունում։

Անձնական մարզիչը Աշիկ (Արշալույս) Գրիգորյանն է։

Նարեկ Մանասյանը ոգեշնչվել է Մայք Թայսոնից և Մուհամմեդ Ալիից։

2024 թվականի դեկտեմբերին Նարեկ Մանասյանը ընկերոջ՝ բռնցքամարտիկ Ջանիկ Սահակյանի հետ Աբովյանում բացել է բռնցքամարտի մարզադպրոց, որտեղ պարապում են երեխաներ՝ սկսած 5 տարեկանից։

## Մարզական կարիերա
### 2011-2014 թթ.
2011 թվականի հուլիսին մասնակցել է Ղազախստանի Աստանա քաղաքում կայացած բռնցքամարտի աշխարհի պատաեկան առաջնությանը (15-16 տարեկաններ): 70 կգ քաշային կարգում հասել է մինչև քառորդ եզրափակիչ, որտեղ միավորներով պարտվել է հարավկորեացի բռնցքամարտիկ Ին-Գի Հոնգին։

2014 թվականի ապրիլին Նարեկը բրոնզե մեդալ է նվաճել Բուլղարիայի մայրաքաղաք Սոֆիայում կայացած բռնցքամարտի աշխարհի երիտասարդական 4-րդ առաջնությունում (17-18 տարեկաններ)՝ 81 կգ քաշային կարգում։ Ընդ որում՝ կիսաեզրափակիչում պարտվել է բուլղարացի Բլագոյ Նայդենովին (0:3), որը վերջնահաշվում դարձել է 2014 թվականի աշխարհի երիտասարդական չեմպիոն։

2014 թվականի օգոստոսին Չինաստանի Նանկին քաղաքում կայացած 2-րդ ամառային պատանեկան օլիմպիական խաղերում Մանասյանը կրկին բրոնզե մեդալ է նվաճել 81 կգ քաշային կարգում։ Ընդ որում՝քառորդ եզրափակչում միավորներով հաղթել է թուրք Մեհմեթ Ուֆուկ Թեքնեջիին (3:0), կիսաեզրափակչում համառ պայքարում պարտվել ղազախստանցի Վադիմ Կազակովին (1:2), բայց երրորդ տեղի համար մրցապայքարում միավորներով հաղթել է բրիտանացի Վիդդալ Ռայլիին (2:1):

### 2016–2017 թթ.
2016 թվականին Մանասյանը դարձել է Հայաստանի չեմպիոն 91 կգ քաշային կարգում՝ եզրափակչում հաղթելով Հենրիկ Սարգսյանին:

2017 թվականի հունիսին մասնակցել է Ուկրաինայի Խարկով քաղաքում կայացած Եվրոպայի առաջնությանը, որտեղ 1/16-րդ եզրափակչում 5-0 հաշվով հաղթել է փորձառու թուրք բռնցքամարտիկ Բուրակ Ակսինին։ Սակայն 1/8-րդում մրցավարների մեծամասնության որոշմամբ միավորներով (1-4) պարտվել է փորձառու ռուս մարզիկ Եվգենի Տիշչենկոյին, ով վերջնահաշվում հռչակվել է 2017 թվականի Եվրոպայի չեմպիոն։

### 2022–2024 թթ.
2022 թվականի մայիսին Մանասյանը բրոնզե մեդալ է նվաճել Երևանում կայացած Եվրոպայի առաջնությունում՝ 92 կգ քաշային կարգում։  Ընդ որում՝ 1/8 եզրափակչում երկրորդ ռաունդում տեխնիկական նոկաուտով հաղթել է սլովակ բռնցքամարտիկ Դավիթ Միխալեկին, քառորդ եզրափակչում 5:0 հաշվով պարտության է մատնել Հունաստանը ներկայացնող բռնցքամարտիկ Վագկան Նանիցանյանին,[13] սակայն կիսաեզրափակչում միավորներով տանուլ է տվել իսպանացի փորձառու մարզիկ Էնմանուել Ռեյեսին։

2023 թվականի հոկտեմբերին Չեռնոգորիայի Բուդվա քաղաքում Նարեկը նվաճել է EUBC Cup 2023-ը՝ կիսաեզրափակչում 5-0 հաշվով հաղթելով Վագկան Նանիցանյանին, եզրափակչում՝ իտալացի Ազիզ Աբբես Մուխիդինին։

2024 թվականի ապրիլին Բելգրադում (Սերբիա) Մանասյանը հասել է Եվրոպայի առաջնության եզրափակիչ: Ընդ որում՝ քառորդ եզրափակիչում միավորներով 4:1 հաշվով հաղթել է մոլդովացի Անդրեյ Զապլիտնիին, կիսաեզրափակիչում՝  Ադրբեջանը ներկայացնող Լորեն Ալֆոնսո Դոմինգեսին։

## Ծանոթագրություններ

## Արտաքին հղումներ
* 
* Нарек Манасян — новости на сайте AllBoxing.Ru
* 

Կատեգորիա:Հայ բռնցքամարտիկներ